b'\n_START_ARTICLE_\nReaaliaikainen suoratoisto\n_START_PARAGRAPH_\nReaaliaikainen suoratoisto eli livestriimaus tarkoittaa sit\xc3\xa4, ett\xc3\xa4 videokuvaa l\xc3\xa4hetet\xc3\xa4\xc3\xa4n verkossa suorana l\xc3\xa4hetyksen\xc3\xa4 katsojalle suoratoistopalvelun kautta. Useat suositut sosiaalisen median sivustot, kuten Facebook, Instagram ja YouTube, ovat ottaneet k\xc3\xa4ytt\xc3\xb6\xc3\xb6ns\xc3\xa4 reaaliaikaisen suoratoiston mahdollisuuden. Livestriimaus on hyvin suosittua tietokonepelaajien keskuudessa, esimerkiksi pelien livestriimaamiseen keskittynyt suorapalvelusivusto Twitch ker\xc3\xa4\xc3\xa4 p\xc3\xa4ivitt\xc3\xa4in yli 15 miljoonaa k\xc3\xa4vij\xc3\xa4\xc3\xa4.\n_START_SECTION_\nLivestriimauksen suosio\n_START_PARAGRAPH_\nVuoden 2016 loppuun menness\xc3\xa4 yhdysvaltalaisista 18\xe2\x80\x9335-vuotiaista 63\xc2\xa0% oli katsonut v\xc3\xa4hint\xc3\xa4\xc3\xa4n kerran livestriimivideota. Samasta ik\xc3\xa4ryhm\xc3\xa4st\xc3\xa4 42\xc2\xa0% oli itse l\xc3\xa4hett\xc3\xa4nyt livestriimi\xc3\xa4. Suomessa 10\xe2\x80\x9329-vuotiaista yli kolmannes seuraa pelaamiseen liittyvi\xc3\xa4 livestriimej\xc3\xa4 aktiivisesti._NEWLINE_Livestriimauksen suosion taustatekij\xc3\xa4n\xc3\xa4 pidet\xc3\xa4\xc3\xa4n sen vuorovaikutteisuutta. Katsojat voivat osallistua l\xc3\xa4hetykseen esimerkiksi kommentoimalla, joskin suoran l\xc3\xa4hetyksen vaikutuksena jo pelkk\xc3\xa4 passiivinen katsominenkin voi antaa tunteen omasta osallisuudesta. Suosiota selitt\xc3\xa4\xc3\xa4 my\xc3\xb6s livestriimauksen rajattomuus: sit\xc3\xa4 voi harrastaa miss\xc3\xa4 tahansa, ja se onkin suosittua ajanvietett\xc3\xa4 esimerkiksi bussimatkoilla._NEWLINE_Viime aikoina livestriimaus on laajentunut asiakaspalvelutarkoituksiin. Yritykset voivat l\xc3\xa4hett\xc3\xa4\xc3\xa4 reaaliaikaisia suoratoistol\xc3\xa4hetyksi\xc3\xa4, joissa asiantuntija vastaa katsojien reaaliaikaisesti l\xc3\xa4hett\xc3\xa4miin kysymyksiin.\n_START_SECTION_\nReaaliaikaisen suoratoiston palveluntarjoajat\n_START_PARAGRAPH_\nSuosituimmat sosiaalisen median yritykset kilpailevat reaaliaikaisen suoratoiston palveluntarjoamisen alalla. Twitter julkaisi livel\xc3\xa4hetysten l\xc3\xa4hett\xc3\xa4miseen tarkoitetun Periscope-sovelluksen kev\xc3\xa4\xc3\xa4ll\xc3\xa4 2015. Facebook esitteli Facebook Live -suoratoistopalvelunsa elokuussa 2015. My\xc3\xb6s YouTubessa livestriimaus on ollut mahdollista jo vuosia. J\xc3\xa4ttiyhti\xc3\xb6 Amazonin omistuksessa oleva Twitch-suoratoistopalvelu ker\xc3\xa4\xc3\xa4 vuosittain satoja miljoonia pelaamisesta kiinnostuneita k\xc3\xa4vij\xc3\xb6it\xc3\xa4.'